આ બાબત આપણને એ સવાલ કરવા પ્રેરે છે કેઃ “બ્રાન્ડ ઈન્ડિયા” એટલે ખરેખર શું? આ મુદ્દો એક ઉદાહરણ આપી સમજાવીશ. થોડા સમય પહેલાં વિદેશ મંત્રાલય હેઠળ આવતા વિદેશ સેવા ઈન્સ્ટિટ્યૂટ દ્વારા વક્તવ્ય માટે મને નિમંત્રણ આપવામાં આવ્યું હતું. રાજદ્વારી સેવાના એ યુવા વિદ્યાર્થીઓને મેં કહ્યું હતું કે ભારત એક બ્રાન્ડ છે અને તેમણે તેનું પ્રતિનિધિત્વ કરવાનું છે. “ભારતીય” એ એક વ્યાપક વિચારધારા છે, તેની એક વિશિષ્ઠતા છે વગેરે વગેરે. મેં તેમને એ અંગે પણ માહિતી આપી કે ઘણા લાંબા સમય સુધી આપણે ગણિત, વિજ્ઞાન, તત્વજ્ઞાન, યોગ સહિત અન્ય મહત્ત્વની બાબતોની નિકાસ કરતા રહ્યા છીએ. મારાં વક્તવ્ય પછી સવાલ-જવાબનું સત્ર હતું જેમાં શ્રોતાઓ લગભગ બે જૂથમાં વિભાજિત થઈ ગયા. પ્રથમ અડધા હિસ્સામાં જે લોકો હતા તેઓ વ્યાપક ભારતીય વિચારધારા અંગે ગૌરવ કરતા હતા. તેમણે મને કહ્યું કે અગાઉ સ્કૂલમાં કે પછી વિદેશ સેવા સંસ્થામાં તેમને કદી આ બાબત શીખવવામાં આવી નહોતી અને તેઓ આ વિશે જાણવા માગે છે.